SET เสี่ยงเปิดลบตามภูมิภาค หลังไร้ปัจจัยใหม่หนุน จับตาแนวรับ 1,280 จุด
SET เสี่ยงเปิดลบตามภูมิภาค หลังไร้ปัจจัยใหม่หนุน จับตาแนวรับ 1,280 จุด
14 พ.ค. 2563

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส เปิดเผยว่า ตลาดหุ้นไทยเช้านี้คาดว่าจะปรับฐานในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้าต่างติดลบกัน เช่นเดียวกับดาวโจนส์ที่ปรับตัวลงค่อนข้างแรงเมื่อคืนที่ผ่านมา เนื่องจากยังมีความกังวลสถานการณ์การแพร่ระบาดไวรัสโควิด-19 และการที่เฟดยืนยันว่าไม่ใช้นโยบายอัตราดอกเบี้ยติดลบนั้น ทำให้ยังเป็นภาพที่เป็น Negative
อนึ่ง เมื่อคืนนี้ นายเจอโรม พาวเวล ประธานธนาคารกลางสหรัฐ (เฟด) กล่าวยืนยันว่า แม้เฟดใช้เครื่องมือด้านนโยบายจนหมดในการรับมือกับวิกฤติการณ์ไวรัสโควิด-19 แต่เครื่องมือหนึ่งที่เฟดจะไม่เข้าไปแตะคือการใช้นโยบายอัตราดอกเบี้ยติดลบ
ส่วนบ้านเรามีปัจจัยหนุนจากเรื่องการคลายล็อกดาวน์ ระยะ 2 นอกเหนือจากนี้ก็ไม่ได้มีปัจจัยบวกใหม่เข้ามา และในวันจันทร์ที่จะถึงนี้ก็จะมีตัวเลขผลิตภัณฑ์มวลรวมภายในประเทศ (GDP) ไตรมาส 1/63 ของไทยออกมา ซึ่งตลาดคาดว่าจะหดตัว รวมถึงตลาดบ้านเราในแง่ Valuation ก็ตึงตัวแล้วหลังเทรด P/E 18 เท่า
พร้อมให้แนวรับ 1,280 จุด ส่วนแนวต้าน 1,300 จุด